《浦阳十景 其二 白石湫云》
元代·吴莱

独上南山最上头，朝隮一点便成湫。岩腰动石风初起，海眼输泉雨欲流。

蜥蜴含珠光照夜，丰隆卷铁黑沉秋。明当去挟骑笼叟，直到扶桑第几洲。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》